钦定古今图书集成/明伦汇编/氏族典/第289卷 > 《廖用贤尚友录》 > 唐瑾
## 钦定古今图书集成/明伦汇编/氏族典/第289卷 > 《廖用贤尚友录》 > 唐瑾

按《周书唐瑾传》：“瑾字附璘。父永，性温恭有器量，博涉
经史，雅好属文，身长八尺二寸，容貌甚伟，年十七，周
文闻其名，乃贻永书曰：‘闻公有二子，曰陵，从横多武
略，瑾，雍容富文雅，可并遣入朝。孤欲委以文武之任。
因召拜尚书员外郎、相府记室参军事，从破沙苑，战
河桥，并有功，封姑臧县子，累迁尚书右丞、吏部郎中’”、
户部尚书，进位骠骑大将军、开府仪同三司，赐姓宇
文氏。时燕公于谨，勋高望重，朝野所属，白文帝，言“瑾
学行兼修，愿与之同姓，结为兄弟，庶子孙承其馀论，
有益义方。”文帝叹异者久之，更赐瑾姓万纽于氏，进
爵临淄县伯，转吏部尚书。铨综衡流，雅有人伦之鉴。
以父忧去职，寻起令视事。于谨南伐江陵，以瑾为元
帅府长史。论平江陵功，进爵为公。六官建，授礼部中
大夫。出为蔡州刺史，历柘州、硖州，所在皆有德化，人
吏称之。转荆州总管府长史。入为吏部中大夫，历御
正、纳言。久之，除司宗中大夫。寻卒于位，谥曰方。